Upington-gemeenskap geskok oor moord op 72-jarige manArgieffoto: Kent Williamson Die gemeenskap van Upington in die Noord-Kaap is geskok oor die afsterwe van die 72-jarige Frikkie Rademeyer. Rademeyer, ŉ geliefde inwoner van Middelpos in Upington, se liggaam is Saterdag in sy huis gevind met verskeie meswonde. Kol. Mashay Gamieldien, woordvoerder van die polisie, het aan Maroela Media gesê Rademeyer se bure het die polisie Saterdag omstreeks 11:00 ontbied in verband met ŉ moontlike rooftog. “Toe die polisie by die toneel opgedaag het, het hulle die oorledene in die gang van sy huis gevind. Hy is ŉ paar keer met ŉ mes in sy bors gesteek en is op die toneel dood verklaar.” Gamieldien het gesê niemand is nog in verband met die moord in hegtenis geneem nie. Lt.kol. Doggie Magugu versoek die publiek om hulle by te staan met enige inligting wat tot die inhegtenisneming van die aanvallers kan lei. Kontak hom by 082 469 0578. Alle inligting sal vertroulik hanteer word. Rademeyer se gesin kon nie in hierdie stadium verder kommentaar lewer nie.